SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 234

**2021. gada 22. oktobrī plkst. 10.00**

Attālināta sēde videokonferences formātā

Sēdē piedalās:

**komisijas deputāti**:

**Juris Rancāns**

**Edvīns Šnore**

**Ainārs Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins – Iekšlietu ministrijas parlamentārais sekretārs**

**Atis Zakatistovs – Finanšu ministrijas parlamentārais sekretārs**

**uzaicinātās personas:**

* Ministru prezidenta parlamentārā sekretāre **Evika Siliņa**;
* Valsts kancelejas direktors **Jānis Citskovskis**;
* Veselības ministra padomnieks **Kaspars Bērziņš**;
* Slimību profilakses un kontroles centra Infekcijas slimību riska analīzes un profilakses departamenta direktors **Jurijs Perevoščikovs**;
* Tieslietu ministrijas Valststiesību departamenta direktore **Sanita Armagana**;
* Vides aizsardzības un reģionālās attīstības ministrijas parlamentārais sekretārs **Gatis Zamurs**, Saeimas deputāts;
* Izglītības un zinātnes ministrijas valsts sekretāra vietnieks – Sporta departamenta direktors **Edgars Severs**;
* Kultūras ministrijas valsts sekretāres vietnieks **Uldis Zariņš**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Iekšlietu ministrijas valsts sekretārs **Dimitrijs Trofimovs**;
* Iekšlietu ministrijas valsts sekretāra vietnieks Juridiskā departamenta direktors **Vilnis Vītoliņš**;
* Ekonomikas ministrijas Nozaru politikas departamenta direktore **Zaiga Liepiņa**;
* Aizsardzības ministrijas valsts sekretārs **Jānis Garisons**;
* Aizsardzības ministrijas parlamentārā sekretāre **Baiba Bļodniece;**
* Aizsardzības ministrijas Juridiskā departamenta direktores vietniece **Sanda Vistiņa**;
* Satiksmes ministrijas valsts sekretāre **Ilonda Stepanova**;
* Tiesībsargs **Juris Jansons**;
* Valsts ugunsdzēsības un glābšanas dienesta Krīzes vadības nodaļas vadītājs **Kaspars Druvaskalns**;
* Latvijas Pašvaldību savienības padomnieks **Aino Salmiņš**;
* Latvijas Brīvo arodbiedrību savienības priekšsēdētājs **Egils Baldzēns**;
* Latvijas darba devēju konfederācijas Ģenerāldirektores vietniece politikas plānošanas un administratīvajos jautājumos, politikas plānošanas dokumentu eksperte **Ilona Kiukucāne**;
* Valsts robežsardzes priekšnieks **Guntis Pujāts**;
* Ārlietu ministrijas pārstāvji;
* citi Aizsardzības ministrijas, Ekonomikas ministrijas, Izglītības un zinātnes ministrijas, Veselības ministrijas pārstāvji

**Saeimas Juridiskā biroja vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Egita Kalniņa, Inese Silabriede, Māris Veinalds un Brenda Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

**1. Ministru kabineta 2021. gada 13. oktobra rīkojums Nr. 736 “Grozījums Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.**

**2. Ministru kabineta 2021. gada 20. oktobra rīkojums Nr. 748 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.**

**3. Ministru kabineta 2021. gada 19. oktobra rīkojums Nr. 749 “Grozījumi Ministru kabineta 2021. gada 10. augusta rīkojumā Nr. 518 “Par ārkārtējās situācijas izsludināšanu””.**

J.Rancāns atklāj sēdi, konstatē tiešsaistē esošos komisijas locekļus un iepazīstina ar izskatāmo darba kārtību. Ierosina grozīt darba kārtību un vispirms izskatīt 3.punktu, bet pēc tam abus kopā izskatīt 1. un 2.punktu.

*Deputātiem nav iebildumu.*

**3. Ministru kabineta 2021. gada 19. oktobra rīkojums Nr. 749 “Grozījumi Ministru kabineta 2021. gada 10. augusta rīkojumā Nr. 518 “Par ārkārtējās situācijas izsludināšanu””.**

**J.Rancāns** informē, ka izskatāmais jautājums saistīts ar Ministru kabineta (turpmāk – MK) 2021. gada 10. augusta rīkojumu Nr. 518 “Par ārkārtas situācijas izsludināšanu” Latvijas – Baltkrievijas pierobežas 4 novados. Dod vārdu Iekšlietu ministrijas (turpmāk – IeM) pārstāvjiem.

**V.Vītoliņš** komentē izskatāmā MK rīkojuma Nr. 749 būtību. Situācija pierobežas novados šajā laika periodā neuzlabojas. Rīkojums pamatā ietver ārkārtas situācijas termiņa pagarinājumu Ludzas, Krāslavas un Augšdaugavas novados, kā arī Daugavpils pilsētā līdz 2022.gada 10.februārim.

Vēl kā nozīmīgu atzīmē rīkojuma 7.punkta svītrošanu, kas saistīts ar pagaidu izmitinājuma vietu izbūvi. Šobrīd nav akūtas nepieciešamības pēc šādiem pasākumiem; nepieciešamības gadījumā tiks pieņemti atsevišķi lēmumi.

**G.Pujāts** sniedz papildu informāciju par nepieciešamību izdarīt grozījumus MK rīkojumā Nr. 518. Informē, ka katru dienu Latvijas robežu no Baltkrievijas puses mēģina šķērsot vairāki desmiti personu. Sniedz īsu ieskatu par situāciju uz Polijas – Baltkrievijas un Lietuvas – Baltkrievijas robežām, kas ir saistīts ar bēgļu skaita palielināšanos, kuri mēģina šķērsot mūsu robežu. Akcentē, ka spiediens no Baltkrievijas pastiprinās, joprojām tiek organizēti speciāli lidmašīnu reisi uz Minsku no Sīrijas, Libānas u.c. valstīm.

Uzskata, ka rīkojumā ietvertās normas ir adekvātas esošajai situācijai.

J.Rancāns aicina komisiju atbalstīt komisijas sagatavoto lēmuma projektu par MK rīkojumu Nr. 749.

*Deputātiem nav iebildumu.*

**M.Šteins** kā IeM parlamentārais sekretārs piesakās Saeimas sēdē ziņot par šo jautājumu.

*Deputātiem nav iebildumu.*

**LĒMUMS:**

- atbalstīt komisijas sagatavoto Saeimas lēmuma projektu **“Par Ministru kabineta 2021. gada 21. oktobra rīkojumu Nr. 749, ar kuru grozīts 2021. gada 10. augusta rīkojums Nr. 518 “Par ārkārtējās situācijas izsludināšanu”**;

**-** lūgt Saeimas Prezidiju sasaukt Saeimas ārkārtas sēdi un iekļaut tās darba kārtībā šo lēmuma projektu.

*Turpmākajā sēdes daļā nepiedalās G.Pujāts u.c. personas, kuru darba pienākumi nav tieši saistīti ar izskatāmajiem jautājumiem.*

**1. Ministru kabineta 2021. gada 13. oktobra rīkojums Nr. 736 “Grozījums Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.**

**2. Ministru kabineta 2021. gada 20. oktobra rīkojums Nr. 748 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.**

**J.Rancāns** aicina abus rīkojumus, kas saistīti ar MK 2021. gada 9. oktobra rīkojumu Nr.720 “Par ārkārtējās situācijas izsludināšanu” izskatīt kopā; dod vārduministru prezidenta parlamentārajai sekretārei E.Siliņai.

**E.Siliņa** atzinīgi novērtē medicīnas darbinieku atbildīgo attieksmi pret darbu, viņu spēju izturēt sabiedrības spiedienu. Atzīmē, ka tieši jautājumā par slimnīcu covid nodaļu darbu tiek apzināti izplatīta dezinformācija, mediķi pat tiek terorizēti.

Šībrīža dati liecina, ka ar Covid-19 ievērojami vairāk slimo nevakcinētie un daļēji vakcinētie, kā arī viņiem ir smagāka slimības gaita. Kā problēmu norāda viltoto vakcinācijas sertifikātu esamību, kas būtiski ietekmē epidemioloģisko drošību. Izsaka cerību, ka šie gadījumi tiks atklāti un viltus sertifikāti tiks izņemti no aprites. Laikā no 11.- 17. oktobrim ir būtiski palielinājies saslimušo skaits, īpaši ar smagu slimības gaitu, par 56% pieaudzis slimnīcās ievietoto personu skaits, par 64% - smago slimnieku skaits slimnīcās.

E.Siliņa sniedz ieskatu svarīgākajos abu MK rīkojumu aspektos. MK rīkojums Nr. 736 vairāk regulē jautājumus par valsts un pašvaldību iestāžu darbinieku nepieciešamību pēc vakcinācijas un pārslimošanas sertifikātiem, ātrajiem testiem un to apmaksu. Tiek sagaidīts, ka līdz 20. oktobrim šie darbinieki vismaz uzsāks vakcinācijas procesu. Vēl rīkojumā ietverti dažādi procesuāli un verifikācijas jautājumi, kā arī jautājumi par tirdzniecības vietu darba organizāciju, kas vairs nav aktuāli pēc MK 20. oktobra rīkojuma Nr. 748 par mājsēdi pieņemšanas.

Sakarā ar to, ka esošie ierobežojumi nesasniedza noteikto mērķi – samazināt kontaktu skaitu un veicināt vakcināciju, pēc veselības ministra iniciatīvas svētdien tika sasaukta krīzes vadības padome (turpmāk – KVP), kurā tika apspriesti iespējamie pasākumi efektīvākai mērķa sasniegšanai. Būtiski ir samazināt slimnīcās nokļuvušo pacientu skaitu, lai atslogotu slimnīcas un novērstu katastrofu veselības nozarē. Pēc KVP sēdes MK nolēma uz 4 nedēļām no 21. oktobra līdz 15. novembrim noteikt ļoti stingrus ierobežojumus, kuros ietverts:

- noteikt mājsēdi ar noteikumu aizpildīt apliecinājumu par nepieciešamību izņēmuma situācijā atrasties darbā;

- uz nedēļu pagarināt skolēnu brīvdienas, pēc 1. novembra atsākt mācības atšķirīgā režīmā (klātienē vai attālināti) dažādām klašu grupām;

- bērnudārzi strādā dežūrgrupās un nodrošina iespēju tur atrasties bērniem, kuru vecāku darbs nav savienojams ar mājsēdes nosacījumiem (operatīvo dienestu u.c. darbinieki);

- rīkojumā ietverti dažādi nozaru ministrijām specifiski jautājumi.

Pēc 15. novembra plānots no stingrās mājsēdes režīma atgriezties iepriekš noteiktajā “zaļajā” režīmā.

**J.Rancāns** dod vārdu Veselības ministrijas (turpmāk – VM) pārstāvjiem.

**K.Bērziņš** atzīst situācijas nozarē nopietnību, šobrīd slimnīcās jau ir ~ 1300 cilvēku, bet maksimālā slimnīcu iespēja ir 1500. Situācija ir tieši tikpat slikta, kā tā tika iepriekš prognozēta. Vīruss strauji izplatās, slimnīcas piepildās ar covid pacientiem, papildus gultas nav ilgtermiņa problēmu risinājums. VM atbalsta radikāli stingrāku ierobežojumu ieviešanu. Ir jāapstādina sabiedrība, atstājot tikai pašu nepieciešamāko. Saslimst un nokļūst slimnīcās arī vakcinētie, kuri arī ir vīrusa pārnēsātāji, tādēļ diemžēl ir jāapstādina visa sabiedrība. Aicina atbalstīt rīkojumu.

**J.Rancāns** dod vārdu Slimību un profilakses kontroles centra (turpmāk – SPKC) pārstāvim J.Perevoščikovam informācijai par pēdējo 7 dienu tendencēm Covid-19 izplatības jautājumā.

**J.Perevoščikovs** demonstrē prezentāciju **“Covid-19 epidemioloģiskās situācijas raksturojums. 21.10.2021.”** *(prezentācija – protokola pielikumā)* un komentē aktuālo situāciju – 7 dienu tendences uz 20.10.2021. Veikto testu skaits ir palielinājies par 9%, dienā vidēji tiek veikti 18040 testi. Konstatēto Covid-19 gadījumu skaits ir palielinājies par 39%, pozitīvo testu īpatsvars – 12,2%. Stacionēšanas epizodes ir palielinājušās par 30% (vidēji 143 dienā); šobrīd stacionāros atrodas 37% Covid-19 pacientu (1162), bet ar smagu klīnisko gaitu pacientu skaits palielinājies par 51%. Par 49% palielinājies mirušo Covid-19 pacientu skaits. Visos rādītājos vērojamas pieauguma tendences. Demonstrē grafiku par stacionāros esošo pacientu skaitu pa dienām, ar līkni norāda uz straujo saslimstības pieauguma tendenci, gultu aizpildījumu slimnīcās.

Demonstrē arī 14 dienu kumulatīvo Covid-19 gadījumu skaitu uz 100 000 iedzīvotājiem teritoriālā skatījumā, norāda uz slimības straujo izplatību Rēzeknes un Salaspils novados šajā laika periodā. Atzīmē arī 10 pasaules valstis, kurās šobrīd ir visaugstākā saslimstība ar Covid-19; Latvija šajā rādītājā ieņem pirmo vietu (nākamās – Gruzija, Barbadosa, Lietuva, Serbija). Tas ir bēdīgs antirekords. J.Perevoščikovs informē par prognozēm situācijas attīstībai, ieviešot plānotos stingros ierobežojumus. Atzīmē, ka situācijai ir tendence saglabāt inerci arī šajā gadījumā. Demonstrē Covid-19 infekcijas reproduktivitātes koeficientu (R) pa dienām Latvijā (uz 17.10.2021. R = 1,33), tas ir augsts un turpinās jau ilgu laiku; joprojām nepieciešams R samazināt par vismaz 40%. Informē par aprēķinu prognozēm slimības izplatībā. Ir arī cilvēki, kuri negriežas pēc medicīniskas palīdzības un neveic testēšanu, bet viņi ir sabiedrībā un veicina slimības izplatību. Demonstrē Covid-19 pacientu skaitu stacionāros un polinomiālās prognozes līkni uz 05.11.2021.; akcentē, ka katru 14 dienu laikā stacionēto pacientu skaits 2 reizes palielinās. Šobrīd nav pazīmes, ka infekcijas pieauguma temps varētu mazināties, prognozē, ka uz 05.11.2021. stacionāros atradīsies ~ 2300 pacientu. Šī tendence pagaidām nav novēršama.

**J.Rancāns** uzsver, ka šī informācija apliecina stingru ierobežojumu nepieciešamībai. Dod vārdu Ekonomikas ministrijas (turpmāk – EM) pārstāvjiem.

**Z.Liepiņa** informē, ka EM izprot situāciju, bet veidojas smaga situācija tirdzniecības nozarē, par ko notiek diskusijas ar nozares pārstāvjiem. Visi saprot, ka šobrīd ir jāievēro drošais protokols. Sabiedrībai ir jāsolidarizējas. Tiek domāts par kompensācijas pasākumiem atsevišķās nozarēs, kas nav pirmās nepieciešamības, bet lēmumi būs vēlāk. Akcentē vakcinācijas sertifikāta un sadarbspējīga testa nozīmi atbalsta pasākumu saņemšanai.

**J.Rancāns** dod vārdu Kultūras ministrijas (turpmāk – KM) pārstāvjiem.

**U.Zariņš** atzīmē, ka nozare ierobežojumus uztver ar izpratni, bet pasākumu norises organizatoru vidū ir vilšanās sajūta. Problēma ir pārdoto biļešu naudas atmaksa, tiek plānota valsts palīdzība. Izņēmumi plānoti profesionālajiem kultūras nozaru kolektīviem, kuri gatavo pasākumus uz valsts svētkiem. Akcentē vakcinēšanās aktualitāti nozares darbā. Aicina sabiedrību izmantot nozares pārstāvju sagatavotās tiešraides un straumēšanas iespējas, visu digitālo formātu. Muzeji un bibliotēkas šobrīd ir slēgti, KM tiek apsvērta iespēja bibliotēkām grāmatu apmaiņai izmantot pakomāta metodes.

**J.Rancāns** dod vārdu Vides aizsardzības un reģionālās attīstības ministrijas (turpmāk – VARAM) pārstāvjiem.

**A.Drozda** informē, ka VARAM kopumā atbalsta rīkojumā noteiktos ierobežojumus; papildus komentāru nav.

**J.Rancāns** dod vārdu Finanšu ministrijas (turpmāk – FM) pārstāvjiem.

**A.Zakatistovs** informē, ka FM nodrošinās finansējumu MK rīkojuma pildīšanai, arī papildus izdevumu gadījumā.

**J.Rancāns** dod vārdu Aizsardzības ministrijas (turpmāk – AM) pārstāvjiem.

**S.Vistiņa** informē, ka AM atbalsta MK rīkojumu, un vajadzības gadījumā sniegs arī atbalstu mājsēdes nodrošināšanai. Šobrīd oficiāli palīdzības pieprasījumi vēl nav saņemti, bet AM ir gatava pildīt konkrētus uzdevumus.

**J.Rancāns** dod vārdu IeM pārstāvjiem, interesējas par ministrijas resursu pietiekamību rīkojuma izpildes nodrošināšanai.

**M.Šteins** informē. ka IeM atbalsta izskatāmos rīkojuma grozījumus. Atzīmē, ka Valsts policijas (turpmāk – VP) priekšnieks ir apliecinājis VP gatavību nodrošināt kontroli par noteikto ierobežojumu izpildi. VP ir saplānojusi sadarbību ar pašvaldību policiju un Zemessardzi. Aicina atbalstīt MK rīkojumu.

**J.Rancāns** dod vārdu Izglītības un zinātnes ministrijas (turpmāk – IZM) pārstāvjiem.

**E.Severs** komentē situāciju izglītības un sporta nozarē saistībā ar MK rīkojumā noteikto. Komentē ierobežojumus dažādās klašu grupās un pirmsskolā. Izsaka cerību, ka attālinātā apmācība būs tikai līdz 15. novembrim. Augstākā izglītība, profesionālā un interešu izglītība šajā periodā būs iespējama vienīgi attālināti.

Sporta nozarē visas aktivitātes būs iespējas vienīgi individuāli ārtelpās vai attālināti. Profesionālajā sportā un augstākā līmeņa izlašu sportisti (kur ir noslēgti līgumi) drīkst turpināt darbu drošā režīmā. Visi pārējie pasākumi līdz 15. novembrim tiek atcelti. IZM apzinās ierobežojumu negatīvo ietekmi uz nozari, bet saprot šādu ierobežojumu nepieciešamību.

Atgādina, ka izglītības un zinātnes ministre A.Muižniece MK rīkojumam pievienoja savu atsevišķo viedokli par ierobežojumu negatīvo ietekmi uz nozari.

**J.Rancāns** dod vārdu Tieslietu ministrijas (turpmāk – TM) pārstāvjiem.

**S.Armagana** informē par TM iespējām rīkojuma ietvaros organizēt tiesu darbu: visas lietas iespēju robežās izskata attālināti vai rakstveidā, tikai neatliekamos izņēmuma gadījumos klātienē. Visas pārējās lietas, kuras iespējams uz laiku atlikt, klātienē tiks skatītas pēc 15. novembra. Atzīmē arī reliģisko organizāciju darbības specifiku mājsēdes periodā. Tiek noteikti ierobežojumi dalībai reliģiskās darbībās, kā arī iespēju izņēmuma kārtā uz Mārtiņiem reliģiskos svētkus organizēt attālināti videotranslācijas formātā.

**J.Rancāns** dod vārdu Satiksmes ministrijas (turpmāk – SM) pārstāvjiem.

**I.Stepanova** atzīmē galvenos SM aspektus periodam līdz 15. novembrim rīkojuma izpildes nodrošināšanā. Sabiedriskā transporta pārvadājumi tiek pastiprināti kontrolēti tieši attiecībā uz pilsētas transportu, lai tiktu ievērots 50% aizpildījums. Tiek atkārtoti uzsvērta nepieciešamība transportlīdzekļus vēdināt. Tiek arī meklētas iespējas attālināti sniegt SM kapitālsabiedrību pakalpojumus, pamattiesību nodrošināšanai, ievērojot, lai kontakts nepārsniegtu 15 minūtes.

**J.Rancāns** dod vārdu Labklājības ministrijas (turpmāk – LM) pārstāvjiem.

**A.Dūdiņš** informē, ka LM atbalsta MK rīkojuma grozījumu. Ministrija jau ir sagatavojusi skaidrojošo algoritmu katram savam pakalpojumam, kā tie tiks sniegti līdz 15. novembrim, iespējamā rīcība. Apsola, ka šodien šie materiāli tiks ievietoti LM mājaslapā.

*Zemkopības ministrijas pārstāvji sēdē nepiedalās, bet Tiesībsarga biroja pārstāvis pagaidām vēl nav pieslēdzies.*

**J.Rancāns** dod vārdu Latvijas Pašvaldību savienības (turpmāk – LPS) pārstāvim.

**A.Salmiņš** informē, ka LPS ir notikušas pārrunas ar VM par sadarbību cilvēku apzināšanā. Atzīmē, ka ne visu pašvaldībās varēs izpildīt, jo ģimenes ārstiem nav telefona numuru, lai varētu apzvanīt cilvēkus, kuriem nepieciešama vakcinācija.

Sadarbībā starp VP un pašvaldību policiju A.Salmiņš atzīmē, ka mērķi un uzdevumi ir skaidri, bet nav skaidrs papildu finansējuma jautājums. Atsaucas uz A.Zakatistova apsolījumu par finansējuma pietiekamību, bet atzīmē, ka nav skaidrs finansējuma devējs – FM vai VARAM.

**J.Rancāns** aicina deputātus uzdot jautājumus. Interesējas par epidemioloģiskās kontroles nodrošināšanu bērnudārzos IZM un IeM, arī LPS skatījumā. Pamatojas uz saņemtajiem signāliem par bērnu vecāku bezatbildīgu rīcību, vedot uz bērnudārziem slimus bērnus.

**A.Salmiņš** atzīst, ka tā ir problēma, kas arī LPS ir zināma, arī bērnudārzu vadītāji ir informēti. Šobrīd, izņemot pašdeklarāciju, nav efektīvu instrumentu situācijas kontrolei. Iespējami vienīgi iekšēji rīkojumi un paļaušanās uz pašu cilvēku godaprātu.

**J.Rancāns** vēlas noskaidrot VM viedokli, vai nākamajā MK rīkojumā nevajadzētu iekļaut noteikumus, kas ļautu risināt šo problēmu.

**K.Bērziņš** uzskata, ka ierobežojumiem šeit ir jābūt maksimāli stingriem. Apsola izskatīt aktualizēto jautājumu no visiem aspektiem.

**J.Rancāns** aicina līdz konkrētu noteikumu izstrādei maksimāli stingri kontrolēt slimības izplatību bērnudārzos.

Lūdz J.Citskovska komentāru par plānoto vakcinācijas aptveri darbavietās pēc 15. decembra, par obligāta vakcinācijas sertifikāta nepieciešamību.

**J.Citskovskis** apliecina, ka noteikums būt vakcinētiem līdz 15. novembrim ir obligāts valsts un pašvaldību iestādēs strādājošajiem, bet līdz 15. decembrim – tiem privātās struktūrās strādājošajiem, kuru ikdienas darba pienākumi saistīti ar kontaktiem klātienē. Šāds obligāts vakcinēšanās pienākums noteikts strādājošajiem visā Latvijā.

**J.Rancāns** atgādina pirms nedēļas pie Saeimas notikušo atsevišķu ugunsdzēsēju protestu pret obligāto vakcināciju savā nozarē. Aicina šo ugunsdzēsēju priekšniecībai rast iespēju cilvēciski izrunāt problēmas un organizēt tikšanās ar medicīnas darbiniekiem, lai uz konkrētu piemēru bāzes veidotu izpratni par situācijas nopietnību.

**M.Šteins** informē, ka šobrīd visu IeM dienestu vadība strādā ar cilvēkiem, kuri ir izrādījuši interesi nevakcinēties. Šobrīd ir panākts, ka visos lielākajos dienestos vakcinācijas aptvere vismaz ar 1. vakcīnu ir sasniegusi 90%. Notiek profesionālas sarunas, tiek piesaistīti kompetenti spēki. Pieņemtie lēmumi palīdz virzīties uz lielāku vakcinācijas aptveri.

**J.Rancāns** vēlas VM viedokli par iespēju piesaistīt mediķus valsts pārvaldes un dienestu cilvēku skaidrojošajam darbam par vakcinācijas nepieciešamību; iespējām uzlabot komunikāciju. Norāda uz fragmentēto informatīvo telpu un pastāvošajiem burbuļiem.

**K.Bērziņš** informē, ka darbs notiek ar visām ministrijām. Uzskata, ka skaidrojošo darbu ar valsts pārvaldē strādājošajiem ir iespējams uzlabot.

**J.Rancāns** uzskata, ka visiem ir jāmobilizējas, lai sasniegtu vakcinācijas mērķus. Dod vārdu sociālo partneru pārstāvjiem – Latvijas Brīvo arodbiedrību savienības (turpmāk – LBAS) priekšsēdētājam E.Baldzēnam.

**E.Baldzēns** LBAS vārdā apliecina savu cieņu medicīnas darbiniekiem. Norāda, ka pamatos LBAS atbalsta valdības epidemioloģisko politiku: distancēšanos, masku valkāšanu, testēšanu, telpu vēdināšanu, stingrāku robežu kontroli, attālināto darbu u.c., lai nepieļautu infekcijas tālāku pārnesi. Atbalsta U.Dumpja ieteikto stratēģiju, kā pārtraukt vīrusa pārneses ķēdi.

Kā diskutablu norāda jautājumu par diskrimināciju saistībā ar Darba likuma normu ievērošanu saistībā ar nevakcinētu darbinieku atstādināšanas un atlaišanas jautājumiem, kā arī šajā sakarā plānotajiem pabalstu samazinājumiem.

Uzskata, ka testi ir ļoti svarīgi. Atzīmē Itālijas risinājumus šajos jautājumos: vakcīna, pārslimošana un sertifikāts. Uzskata, ka testiem ir jābūt lētiem un samērīgiem. Esošie testi ir par 99% droši.

E.Baldzēns iebilst pret darbinieka atstādināšanu uz 3 mēnešiem bez darba algas izmaksas, kā arī atlaišanu ar tikai 1 mēneša pabalstu. Iesaka meklēt samērīguma, tiesiskuma un vienlīdzības principos balstītu jautājuma risinājumu.

Uzskata, ka pēc 15. decembra darbiniekiem ir jābūt ne tikai vakcinētiem, bet gan vakcinētiem, gan testētiem. Norāda uz faktu, ka arī vakcinētie cilvēki var pārnēsāt infekciju.

Atsaucoties uz TM pārstāvju norādījumu, **J.Rancāns** atzīmē, ka izskatāmajā rīkojumā nav ietvertas normas par atlaišanu. Dod vārdu otru sociālo partneru – Latvijas Darba devēju konfederācijas (turpmāk – LDDK) pārstāvei.

**I.Kiukucāne** informē, ka darba devēji vēlas ievērot rīkojumu normas, bet saskata arī daudz neskaidru jautājumu par rīkojuma piemērošanu un izpildīšanu. Atzīmē, ka rīkojuma teksta vairāki punkti ir grūti saprotami, lai tos varētu atbilstoši ievērot. Uz šo problēmu norāda LDDK sastāvošo uzņēmumu juristi. Uzskata, ka paralēli vajadzīgs dokuments “vieglajā valodā”. Norāda uz kolīziju starp 5.7. un 5.3. punktu.

LDDK saprot situāciju, atbalsta vakcināciju, bet lūdz papildu palīdzību skaidrojošajā darbā.

**M.Možvillo** norāda uz problēmām, kuras valdības darbā atkārtojas jau vairākas reizes, bet netiek pienācīgi risinātas. Min piemērus no reģioniem, akcentē sejas masku iegādes problēmas medicīnas personālam par savu naudu. Uzskata, ka sabiedriskajos medijos paustā informācija par Covid-19 ir tendencioza. Aicina sakārtot sistēmu, piem., ātro testu piemērošanu. Atzīmē, ka informācija par vakcinācijas pakalpojumu pieejamību ir sarežģīti pieejama, grūti dabūt kompetentas atbildes. Šādi procesi izraisa sabiedrības protestus. Aicina komisiju tiešā veidā sazināties ar slimnīcām un runāt par būtisko. M.Možvillo norāda arī uz telefona sakaru nodrošinājuma problēmām, lai pieteiktos vakcinācijai.

**J.Rancāns** lūdz VM pārstāvjus komentēt par sejas aizsarglīdzekļu pieejamību mediķiem.

**K.Bērziņš** informē, ka kopumā medicīnisko masku daudzums valstī ir pietiekams, bet iespējamas problēmas masku piegādē kādā konkrētā vietā un laikā.

*Sēdes čatā deputāti M.Šteins un M.Možvillo diskutē par aktualizētajām problēmām.*

**J.Rancāns** dod vārdu tiesībsargam J.Jansonam.

**J.Jansons** sniedz komentāru par izskatāmajiem MK rīkojumiem. Uzsver, ka jebkuriem ierobežojumiem ir jābūt pamatotiem, racionāliem un sabiedrībai saprotamiem. Atzīmē, ka no juridiskā viedokļa gan iespējami satversmības vai citu tiesvedību riski. Šobrīd valdībai prioritāri ir pieņemt lēmumus, kas ierobežotu infekcijas izplatību; jautājums par šo ierobežojumu apjomu un realizāciju ir politiskā izšķiršanās. Pats svarīgākais moments ir plašāka informācija sabiedrībai, lai visi (darba devēji, darba ņēmēji un pārējā sabiedrība) zinātu, ar ko rēķināties. Kopumā atbalsta šo rīkojumu nepieciešamību, bet lēmumam ir jābūt pamatotam un izskaidrotam sabiedrībai. Juridiskās tehnikas jautājumi ir pašsaprotami.

**J.Rancāns** apkopo uzklausītos viedokļus, īpaši akcentē J.Perevoščikova prezentācijā uzrādītās negatīvās tendences un Tiesībsarga viedokli. Valdībai ir jāpieņem lēmums, lai uz laiku ierobežotu kontaktēšanos. Uzskata, ka ierobežojošās normas ir nepieciešamas un samērīgas. Juridiska rakstura nepilnības būs iespējams labot vēlāk, bet šobrīd ir jāpieņem politisks lēmums.

Dod vārdu L.Millerei Saeimas Juridiskā biroja viedokļa noskaidrošanai.

**L.Millere** atzīst, ka komisijas sagatavotais lēmums atbilst standarta formai; viņai nav iebildumu izskatāmajā jautājumā.

*Deputāti pieprasa balsojumu par komisijas lēmuma projektu.*

J.Rancāns aicina, balsojot atbalstīt komisijas sagatavoto Saeimas lēmuma projektu “Par Ministru kabineta 2021. gada 13. oktobra rīkojumu Nr. 736 un 2021. gada 20. oktobra rīkojumu Nr. 748, ar kuriem grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.

*Notiek balsojums: par – 6 (J.Rancāns, E.Šnore, A.Bašķis, A.Latkovskis, M.Šteins, A.Zakatistovs); pret – 1 (M.Možvillo); atturas – 0; balsojumā nepiedalās – 2 (R.Bergmanis, I.Klementjevs).*

**LĒMUMS:**

- atbalstīt komisijas sagatavoto Saeimas lēmuma projektu **“Par Ministru kabineta 2021. gada 13. oktobra rīkojumu Nr. 736 un 2021. gada 20. oktobra rīkojumu Nr. 748, ar kuriem grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”;**

**-** lūgt Saeimas Prezidiju sasaukt Saeimas ārkārtas sēdi un iekļaut tās darba kārtībā šo lēmuma projektu.

J.Rancāns pateicas uzaicinātajām personām par piedalīšanos komisijas sēdē un slēdz sēdi.

Sēde pabeigta plkst. 11.35.

Komisijas priekšsēdētājs J.Rancāns

Komisijas sekretārs E.Šnore